Kanta-Hämeen käräjäoikeus on tuominnut ehdolliseen vankeuteen kaksi nuorta miestä, jotka pahoinpitelivät kahta turvapaikanhakijaa Forssassa viime elokuussa. Lisäksi oikeus tuomitsi yhden turvapaikanhakijan sakkoihin pahoinpitelystä.

Suomalaismiesten tuomio on oikeuden mukaan tavallista ankarampi siksi, että tekojen motiivi liittyy pahoinpitelyn uhrien syntyperään.

Toinen tuomituista suomalaisista oli vielä elokuussa alle 18-vuotias. Hän sai seitsemän kuukauden ehdollisen vankeustuomion kahdesta pahoinpitelystä. Toinen sai vuoden ehdollista kahdesta pahoinpitelystä ja laittomasta uhkauksesta.

Sakkoihin tuomittu turvapaikanhakija kiisti syyllistyneensä rikokseen ja katsoi toimineensa hätävarjelutilanteessa. Hän sai 50 päiväsakkoa, mikä on hänen tuloillaan 300 euroa.